Source: http://www.druckeria.ro/tag/campia-turzii/
Timestamp: 2020-01-28 13:28:17+00:00

Document:
campia turzii Archives - Druckeria
CSU UVT Timișoara cedează în patru seturi gazdei Știința Bacău
Debut nefast pentru voleibaliștii de la CSU UVT Timișoara, în prima zi a barajului de promovare de la Bacău. Trupa pregătită de Sorin Schiesz a cedat cu 3-1 disputa cu gazda turneului, Știința Bacău, după un meci abordat cu o formulă cu o medie scăzută de vârstă, din care au lipsit mai multe piese de bază.
CSU UVT a intrat mai greu în jocul de astăzi, în fața Științei, care și-a adjudecat clar primul set al întâlnirii, 25-16. Actul secund a fost ceva mai echilibrat, însă controlat per total de gruparea moldavă, care a dat câteva semne de slăbiciune spre final. Timișorenii s-au apropiat pe tabelă, însă nu suficient pentru a periclita setul gazdelor, adjudecat cu 25-21.
Timișorenii au început să spere la mai mult de la această partidă în actul al treilea, în care au condus constant pe tabelă. După un final cu emoții, CSU UVT și-a asigurat primul set din acest turneu cu 25-23. Cel de-al patrulea act a început sub semnul echilibrului, ambele echipe alternând la conducere până la primul time-out tehnic. Timișoara a avut apoi 9-7, dar a urmat o cădere bruscă, băcăuanii reușind patru puncte consecutive. Balanța s-a înclinat definitiv în favoarea formației moldave după punctul 13 al timișorenilor, care n-au mai reușit apoi să puncteze decât în momentul în care tabela indica 22-13. Setul al patrulea s-a încheiat cu 22-17, iar Știința Bacău și-a trecut în cont o victorie importantă, de trei puncte, în fața unei candidate declarate la promovare.
E important de precizat că antrenorul-jucător Sorin Schiesz nu a evoluat deloc în această întâlnire, el confruntându-se cu o serie de probleme medicale în ultima perioadă. În plus, au lipsit coordonatorul titular Dragoș Unguraș și veteranul Albert Balint, care nu au efectuat deplasarea la Bacău din diferite motive.
CSU UVT a început meciul în formula Lucian Bădiceanu, Robert Vîrlan, Cristian Damian, Daniel Dincă, Ovidiu Darlaczi, Cătălin Ungureanu, Bogdan Toma (libero). Au mai intrat Eric Reitmayer, Adrian Moica, Marius Roșu și Cristian Bălulescu.
În primul meci al zilei, Steaua București a trecut de CSM Câmpia Turzii cu 3-0 (25-15, 25-12, 25-17). Pentru CSU UVT Timișoara urmează mâine, de la ora 15, cel mai ușor meci conform calculelor hârtiei, în compania colegei din A2 Vest, CSM Câmpia Turzii. De la ora 17 se vor înfrunta Știința Bacău și Steaua.
Filed Under: Stire de ultima ora, Volei Timisoara Tagged With: baraj, campia turzii, csu uvt timisoara, sorin schiesz, steaua, stiinta bacau
CSU Politehnica și UVT Agroland au pornit cu dreptul în turneul play-off al Divizie A2 Vest
Vești bune pentru voleiul feminin din Timișoara, după prima zi a turneului play-off al Diviziei A2 Vest, organizat la acest final de săptămână în sala „Mircea Albu” din Circumvalațiunii. Atât UVT Agroland Timișoara, cât și gazda turneului, CSU Politehnica, au obținut victorii importante în partidele disputate astăzi și se conturează o premieră absolută în istoria voleiului feminin de pe Bega, participarea cu două echipe la barajul de promovare.
Prima zi a fost deschisă de duelul dintre UVT Agroland Timișoara și câștigătoarea sezonului regular din A2 Vest, Medicina II Târgu Mureș, singura formație fără drept de promovare dintre cele patru prezente în acest weekend pe Bega. A rezultat un meci spectaculos, decis în cinci seturi: 25-20, 15-25, 25-19, 23-25 și 15-11 în actul decisiv.
„Cu siguranță, o victorie nu poate decât să ne mulțumească, deși puteam realiza un scor mult mai bun și să luăm toate cele trei puncte, dacă am fi avut toată echipa sănătoasă. Din păcate, o singură titulară nu a avut niciun fel de probleme. Câteva fete au fost absente o lună și jumătate, fiind în cantonament cu lotul național de junioare, astfel că nu am excelat la capitolul omogenitate, nu am putut lucra împreună. Câteva s-au întors accidentate, în vreme ce la Ioana Ordean am avut o recidivă la genunchi, iar la Ioana Mircioagă o tendinită apărută din senin. Ea a jucat astăzi, deși nu s-a antrenat toată săptămână. Victoria de astăzi ne propulsează spre ceea ce ne-am propus”, a declarat la final antrenorul lui Agroland, Dan Jitaru.
Ziua a fost încheiată de victoria clară a gazdei CSU Politehnica, 3-0, în fața unei formații aflate într-o vizibilă scădere de turație față de sezonul regular, CSU Oradea. Alb-violetele au tranșat cele trei seturi la 13, la 9 și la 19, la capătul unui joc, practic, fără istoric.
„A fost un meci frumos, fetele și-au făcut treaba, iar dorința lor de a câștiga s-a văzut. Au ieșit foarte bine preluările, iar de aici evident, jocul de volei își are cursul firesc, în atac și în punctaj. Am știut că vor fi căderi în timpul meciului, dar la victorie m-am așteptat”, a spus la final antrenoarea formației timișorene, Cerasella Șerban.
Mâine, în a doua zi a turneului play-off, se vor înfrunta echipele din Oradea și Târgu Mureș, de la ora 16, pentru ca în jurul orei 18 să înceapă derby-ul Timișoarei, CSU Politehnica – UVT Agroland.
Victorie la debut și pentru CSU UVT
Vești bune pentru voleiul timișorean și de la Câmpia Turzii, acolo unde se desfășoară turneul play-off al Diviziei A2 vest la masculin. Voleibaliștii de la CSU UVT Timișoara s-au impus cu 3-1 în primul meci, desfășurat astăzi, în compania formației CSS 2 Baia Mare. O partidă per total obositoare pentru Sorin Schiesz și compania, care au câștigat primul set la mare luptă, 28-26, l-au pierdut pe al doilea, cu 25-22, pentru ca apoi să își adjudece următoarele două acte, la 18 și 21. Merită menționat faptul că bănățenii au plecat spre Câmpia Turzii în această dimineață, ajungând de pe drum direct la sală. În cel de-al doilea meci al zilei, CSM Câmpia Turzii a dispus de CSU Brașov cu 3-0.
Mâine, de la ora 16, se vor duela formațiile din Baia Mare și Brașov, iar la ora 18, CSU UVT Timișoara va înfrunta gazda CSM Câmpia Turzii.
Filed Under: Stire de ultima ora, Volei Timisoara Tagged With: agroland, campia turzii, csu politehnica, csu uvt, oradea, sorin schiesz, targu mures, volei
Voleiul timișorean luptă pentru barajele de promovare! Fetele la Timișoara, băieții la Câmpia Turzii
Cele trei divizionare secunde de volei din Timișoara debutează mâine în turneele play-off din Divizia A2. La Timișoara, în sala „Mircea Albu”, se va organiza turneul seriei vestice, gazdă fiind CSU Politehnica, și cu participarea formației UVT Agroland. Tot mâine, la Câmpia Turzii, voleibaliștii de la CSU de Vest Timișoara vor lupta pentru calificarea la al șaselea baraj de promovare din ultimii șapte ani.
Pentru al doilea an la rând, turneul play-off al Diviziei A2 Vest se va desfășura în sala „Mircea Albu”, din cartierul Circumvalațiunii, în organizarea grupării CSU Politehnica Timișoara. La patrulaterul care începe mâine, vor mai participa UVT Agroland Timișoara, CSM Oradea și Medicina II Târgu Mureș, ultima neavând drept de promovare. Astfel, pentru cele două locuri ce duc la barajul de promovare se vor lupta doar primele trei echipe, cele două timișorene având șanse mari de a participa împreună la faza finală.
Ședința tehnică a turneului va avea loc mâine, la ora 12, când va fi stabilit și programul meciurilor. Deocamdată se cunosc doar orele de începere ale partidelor: mâine și sâmbătă la orele 16 și 18, iar duminică la orele 10 și 12.
La masculin, turneul play-off din A2 Vest se desfășoară la Câmpia Turzii, în organizarea formației locale, CSM. Alături de gazde, mai participă CSU de Vest Timișoara (câștigătoarea sezonului regular), CSU Bravol Brașov și CSS 2 Baia Mare.
Formația timișoreană, pregătită de Sorin Schiesz, va efectua deplasarea în Ardeal mâine dimineață, urmând să deschidă turneul, de la ora 16, în compania echipei din Brașov. Tot mâine, de la ora 18, e programtă întâlnirea CSM Câmpia Turzii – CSS 2 Baia Mare. Sâmbătă, în a doua zi a turneului, echipele din Baia Mare și Brașov se vor întâlni de la ora 16, meciul fiind urmat de duelul dintre timișoreni și gazdele turneului cu începere de la ora 18. Duminică, în ultima zi, CSU de Vest înfruntă Baia Mare, de la ora 12, pentru ca de la ora 14 să se întâlnească echipele din Câmpia Turzii și Brașov.
CSU de Vest e favorită clară la accederea în barajul de promovare în Divizia A1, după ce în sezonul regular a câștigat toate partidele disputate, pierzând doar trei seturi. Voleibaliștii timișoreni se află la primul sezon sub tutela Universității de Vest. Sub egida clubului Universitatea, băieții pregătiți de Sorin Grădinaru au participat la cinci din ultimele șase baraje de promovare. Excepție a făcut cel din 2012, când echipa a activat în Divizia A1.
Filed Under: Stire de ultima ora, Volei Timisoara Tagged With: agroland, campia turzii, csu de vest, mircea albu, politehnica, sorin schiesz
Restart în voleiul feminin timișorean! CSU Politehnica a revenit la fileu
Patru ani și jumătate. Atât a lipsit din întrecerile divizionare secția de volei feminin de la CSU Politehnica Timișoara. Un „gol” prea lung, în care s-au pierdut generații întregi de jucătoare, care au fost nevoite să abandoneze voleiul de performanță după încheierea junioratului, din cauza lipsei unei grupări de senioare în capitala Banatului. Trecută în „adormire” după sezonul 2009/2010, secția feminină de la Poli a redebutat sâmbătă în Divizia A2, cu un eșec în trei seturi, la Oradea.
În 2010, lipsa unui sprijin financiar și – de ce să nu o spunem? – dezinteresul conducerii clubului, au scos de pe harta divizionară singura grupare de volei feminin a Timișoarei, CSU Politehnica. O secție cu o vechime de șase decenii, care odinioară era nelipsită de pe prima scenă, dispărea pur și simplu într-un sertar din biroul președintelul, lăsând Timișoara fără o rampă de lansare a tinerelor voleibaliste de la CSS Bega.
În această vară, „căruța” a fost repornită. În fapt, întregul volei feminin timișorean a căpătat un sens, prin prezența orașului cu două reprezentante în A2 Vest, ACS Agroland și CSU Politehnica. „Studentele” sunt pregătite de profesoara Cerasella Șerban, care se bazează pe un lot foarte tânăr, format în majoritate din fete pe care le-a crescut la CSS Bega.
Iată lotul echipei de volei feminin CSU Politehnica, alături de anul nașterii fiecărei jucătoare:
Loredana Pașca (1991 – secund – venită de la CS Caransebeș), Andreea Niculiță (1992 – centru/secund), Bianca Svaia (1992 – ridicător), Cristina Pruteanu (1994 – secund/centru – venită de la CSS Deva), Claudia Fantaziu (1994 – secund), Aryana Gădian (1997 – centru), Iovanka Demian (1997 – ridicător), Teodora Cotumbianu (1998 – fals), Daiana Vlaicu (1999 – centru), Denisa Sfetescu (1999 – secund), Tanya Gligorovici (1999 – secund) și Cybill Catargiu (2000 – libero). Așadar, o medie de vârstă de exact 18 ani.
Sâmbătă, la redebutul în eșalonul secund, fetele de la CSU Politehnica au pierdut cu 0-3 la Oradea, în fața unei formații locale mai experimentate la acest nivel. Deși n-a luat niciun set, tânăra grupare timișoreană a ținut aproape în fiecare dintre cele trei acte: 25-19, 28-26 și 32-30. Profesoara Cerasella Șerban le-a aliniat pe Bianca Svaia, Loredana Pașca (căpitan), Claudia Fantaziu, Aryana Gădian, Andreea Niculiță, Teodora Cotumbianui, Cybill Catargiu (libero). Au mai intrat Iovanka Demian, Cristina Pruteanu și Daiana Vlaicu.
Cea de-a doua reprezentantă a Timișoarei, ACS Agroland, a jucat în devans, săptămâna trecută, pierzând cu 1-3 pe terenul celor de la CSU Medicina CNUE Târgu Mureș. În runda viitoare, Politehnica se deplasează la Râmnicu Vâlcea, pentru duelul cu CET Govora CNMB, în vreme ce ACS Agroland va evolua pe teren propriu, în fața echipei din Oradea.
Succes extern pentru băieții de la Politehnica
Gruparea masculină a CSU Politehnica (denumire la care au trecut și băieții lui Sorin Grădinaru) s-a întors cu o victorie de la Câmpia Turzii, 3-0 în fața formației locale. Bănățenii și-au câștigat seturile la 12, la 15 și la 20, în fața unei formații întărite cu jucători de la Chimszed Cluj, grupare ce nu s-a mai înscris la această ediție a campionatului, dar care, în urmă cu două sezoane, participa la barajul de promovare.
Antrenorul Sorin Grădinaru i-a utilizat pe Lucian Bădiceanu, Sorin Schiesz (căpitan), Albert Balint, Eric Reitmayer (Daniel Dincă), Robert Vîrlan, Cătălin Ungureanu, Bogdan Toma (libero).
Sâmbăta viitoare, băieții de la CSU Politehnica vor evolua pe teren propriu, în compania formației CSU Bravol Brașov.
Filed Under: Alte sporturi, Stire de ultima ora Tagged With: campia turzii, cerasella serban, csu politehnica, divizia a2, oradea, politehnica, timisoara, volei

References: CSM 
 CSM 
 CSM 
 CSM 
 CSM 
 CSM